तनावबीच लिगमा मनाङ अगाडि
दशरथ रंगशालामा बिहीबार संकटा (नीलो) र जावलाखेल युथ क्लबका खेलाडी भिड्दै । तस्बिर : किरण पाण्डे/कान्तिपुर
मनाङ मर्स्याङ्दी जस्ता केही क्लब यस्ता पनि हुन्छन्, जसले लिग भनेपछि राम्रो खेल्छ । यस्ता क्लबले राम्रो टिम भए पनि जित्ने गर्छ, नराम्रो टिम भए पनि जित्ने गर्छ ।
काठमाडौँ — दशरथ रंगशालामा बिहीबार संकटा (नीलो) र जावलाखेल युथ क्लबका खेलाडी भिड्दै । तस्बिर : किरण पाण्डे/कान्तिपुरमनाङ मर्स्याङ्दी जस्ता केही क्लब यस्ता पनि हुन्छन्, जसले लिग भनेपछि राम्रो खेल्छ । यस्ता क्लबले राम्रो टिम भए पनि जित्ने गर्छ, नराम्रो टिम भए पनि जित्ने गर्छ ।यसपल्ट मनाङसँग राम्रो टिम छैन, तर जित्न भने बिर्सेको छैन । सहिद स्मारक लिग ए डिभिजनमा लगातार तेस्रो खेल जितेर मनाङले बिहीबार नौ अंकसहित फेरि शीर्षस्थान कब्जा गरेको छ । नाइजेरियाली प्रशिक्षक फुजा टोपे पनि मान्छन्, यसपल्ट मनाङको टिम अधिकांस युवा र नयाँ खेलाडीले भरिएको छ ।त्यसैले यसले पस्कने खेल यसअघिका मनाङले खेलेका खेल जस्ता छैनन् । तर लिगमा सबैभन्दा महत्त्वपूर्ण ३ अंक नै हुन्छ । यसलाई भने मनाङ हात पार्न फेरि एकपल्ट सफल भएको छ । खेलको निर्णायक गोल जगजित श्रेष्ठको नाममा रह्यो । उनले २५ औं मिनेटमा नजिकको दूरीबाट गोल गरे । ‘हाम्रा लागि अहिले ३ अंक नै महत्त्वपूर्ण भइरहेको छ । लिग अगाडि बढ्दै जाँदा यही टिम अझ राम्रो भने हुनेछ,’ टोपे मान्छन् ।बिग्रेड ब्वाइज क्लब (बीबीसी) लाई हराएको यो खेलको कथा यत्तिमै मात्र टुंगिन्न । सातदोबाटोस्थित एन्फा कम्प्लेक्समा भएको यो खेल निकै तनावपूर्ण रह्यो । दुवै टिमका खेलाडी मैदानमा आक्रामक भएर प्रस्तुत भए । मैदानभित्र खेलाडीबीच शारीरिक द्वन्द्व चलिरहेको थियो भने मैदानबाहिर समर्थक– समर्थकबीच भनाभन पनि । ‘यत्तिको तनाव हुन्छ भनेर मैले सोचेको पनि थिइनँ, यस्तो खेलमा आवश्यकता पनि हुन्न,’ टोपेले थपे । लिगका पुराना संस्करण हुँदो हो त मनाङ ठूलो अन्तरले जित्ने टिम हुन्थ्यो ।तनावको उत्कर्ष त्यति बेला देखियो, जति बेला बीबीसीका विजय गुरुङ ७४ औं मिनेटमा मैदानमै ढले र केही क्षण अचेतजस्तै रहे । एकराज बुढाथोकीको कुहिनाले विजयको अनुहारको दायाँ भागमा नमज्जासँग लागेको थियो । एकराजले सिधै रातो कार्ड पाए । यो खेलको कथा यत्तिकैमा मात्र पनि टुंगिन्न । बीबीसीले भने फेरि एकपल्ट आफ्ना प्रशिक्षक खगेन्द्र पुनको उपस्थितिबिना खेलेको थियो । यसअघिको खेलमा पनि बीचमै उनी एकाएक हराएका थिए । फुटबल खेलका क्रममा प्रशिक्षकको कति धेरै जिम्मेवारी हुन्छ । उनको सक्रिय उपस्थिति कति आवश्यक हुन्छ, त्यो सबैलाई थाहा छ । सम्भवतः प्रशिक्षकको प्रशिक्षणमा सुरुमै भनिन्छ होला, प्रशिक्षक खेलका क्रममा मैदानमै हुनुपर्छ । यो स्वंयसिद्ध तथ्य नै त भयो फुटबलको । तर यही तथ्यले बीबीसीलाई भने पिरोल्दैन । उल्टै क्लबका व्यवस्थापक अर्बिन गुरुङ मान्छन्, ‘प्रशिक्षकको अनुपस्थितिले हामीलाई समस्या भएको छैन ।’ के यस्तो पनि हुनसक्छ र ?त्यो त बीबीसीलाई मात्र थाहा होला । किनभने टिमका कप्तान हुन् अनिल गुरुङ । नेपाली राष्ट्रिय टिमदेखि मनाङ मर्स्याङ्दीमा लामै समय नेतृत्व गरेका अनिलले खेलकै क्रममा प्रशिक्षकबिना यसरी फुटबल खेलेको दुर्लभ नै होला । लिगमा दोस्रो हारले बीबीसी ३ अंकमै सीमित रह्यो । यता दशरथ रंगशालामा जावलाखेल युवा र संकटा क्लबबीचको खेल भने बराबरीमा टुंगियो । जितसँगै जावलाखेलसँग ठूलो छलाङ लिने अवसर थियो, तर बराबरीले ५ अंकमै सीमित रह्यो । क्लबका लागि उपलब्धि के रह्यो भने जावलाखेल ३ खेलपछि पनि अपराजित छ । संकटा भने तीन खेलबाट ४ अंकमै सीमित रह्यो । खेलमा संकटाले नै अग्रता लिएको थियो, लक्ष्मण रूचालले ३६ औं मिनेटमा फ्रिफ्रिकबाट उपलब्ध पासमा गोल गरे । जावलाखेलको तर्फबाट ड्याडी जुनियरले गोल फर्काए । यो ७२ औं मिनेटमा सम्भव भएको थियो । फ्रिकिकमा उनका लागि गोलको अवसर तयार भएको थियो । दुवै टिमले पूरा खेल अवधिमा यही एक–एक भूल गरे र नतिजा बेहोरे ।संकटाका प्रशिक्षक विजय महर्जनले भने, ‘त्यही एक अवसरमा हामी नराम्रोसँग चुक्यौं ।’ जावलाखेलका नरेश थापाले पनि ठ्याक्कै यस्तै भने, ‘हाम्रा खेलाडी पनि त्यही एक अवसरमा चुके ।’ पूरा खेलको कथा यही थियो, दुवैले प्रशंसा गर्नयोग्य खेल खेलेनन् । सम्भवतः बराबरी नै खेलको सबैभन्दा उपयुक्त नतिजा थियो । प्रशिक्षक थापाको एउटा दाबी भने मज्जाको थियो । त्यसले टिमको बलियो मानसिक स्थिति भने देखाउँछ । उनको भनाइ थियो, ‘यसपल्ट जावलाखेल यस्तो टिम बनेको छ, जसले लिगका कुनै पनि टिमलाई बलियो चुनौती दिनसक्छ ।’